I. Šimko, minister vnútra SR: (2001-09-17):
Pokiaľ ide o prerokovanie návrhu zákona v Rade hospodárskej a sociálnej dohody, táto úprava, tento návrh nebol zaradený do jej programu, takže nebol ani prerokovaný. Ja neviem, prečo si to Rada hospodárskej a sociálnej dohody neschválila do svojho programu. Ja nie som jej členom. Budeme o tom rokovať, ak to schválite v druhom čítaní, môžeme sa potom hlbšie venovať jednotlivým ustanoveniam. Pokiaľ ide o tú legislatívnu skratku, o ktorej hovorila pani poslankyňa Tóthová, myslím si, že to treba akceptovať. Ďakujem pekne. J. Migaš, predseda NR SR: Ďalej chce zareagovať k rozprave spravodajca. Nech sa páči. Panie poslankyne, páni poslanci, žiadam vás, aby ste prišli do rokovacej miestnosti, budeme hlasovať o tomto zákone. A. Hoffmann, poslanec: Vážený pán predseda, kolegyne, kolegovia, chcem poďakovať za vystúpenia kolegyniam k návrhu zákona. V rozprave neodzneli skutočnosti, ktoré by bránili prerokovaniu tohto zákona v druhom čítaní. Odporúčam, pán predseda, aby sme pristúpili k hlasovaniu. J. Migaš, predseda NR SR: Panie poslankyne, páni poslanci, budeme hlasovať. Najprv budeme hlasovať podľa § 73 ods. 3 zákona o rokovacom poriadku a podľa výsledku hlasovania o prvom, potom budeme hlasovať o druhom. Nech sa páči, uveďte prvé hlasovanie. A. Hoffmann, poslanec: Odporúčam hlasovať v súlade s § 73 ods. 3 písm. c) zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a prijať uznesenie, že Národná rada Slovenskej republiky predmetný návrh prerokuje v druhom čítaní. J. Migaš, predseda NR SR: Prezentujme sa a hlasujme. Hlasujeme o tom, aby tento návrh zákona bol prerokovaný v druhom čítaní. Hlasujeme. Prezentácia. (Hlasovanie.) Prítomných je 64 poslancov, za 63, proti nikto. Málo, panie poslankyne, páni poslanci, žiadam vás, aby ste prišli do rokovacej miestnosti, je potrebné, aby sme uskutočnili hlasovanie. Pán spravodajca, nech sa páči, zopakujme hlasovanie. A. Hoffmann, poslanec: Zopakujem môj návrh. Odporúčam v súlade s § 73 ods. 3 písm. c) zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov prijať uznesenie, že Národná rada predmetný vládny návrh prerokuje v druhom čítaní. J. Migaš, predseda NR SR: Hlasujeme. Prezentácia. (Hlasovanie.) Prítomných je 69 poslancov. Panie poslankyne, páni poslanci, je všeobecný súhlas, aby sme pokračovali v rokovaní ďalšími zákonmi a dohodli sa, že o 17.00 hodine budeme hlasovať (reakcia z pléna a výkriky) o všetkých prerokovaných zákonoch do 17.00 hodiny. Tak ďakujem, pán spravodajca. Budeme pokračovať. (Hlasy v sále.) Bol všeobecný súhlas pár ľudí. (Hlasy v sále.) Žiadam panie poslankyne, pánov poslancov, aby prišli do rokovacej miestnosti. Panie poslankyne, páni poslanci, ešte raz vás žiadam, aby ste prišli do rokovacej miestnosti, budeme hlasovať o predloženej novele zákona. Tak, pán spravodajca, poďme nato. Tak zopakujte uznesenie. A. Hoffmann, poslanec: Do tretice všetko dobré. Odporúčam v súlade s § 73 ods. 3 písm. c) zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov prijať uznesenie, že Národná rada Slovenskej republiky predmetný vládny návrh prerokuje v druhom čítaní. J. Migaš, predseda NR SR: Prezentujme sa a hlasujme. Hlasujeme. Hlasujeme, aby sme zákon prerokovali v druhom čítaní. (Hlasovanie.) Prítomných je 72 poslancov. Vyhlasujem 15-minútovú prestávku. J. Migaš, predseda NR SR: Panie poslankyne, páni poslanci žiadam vás, aby ste prišli do rokovacej miestnosti. Budeme sa prezentovať. Zistíme počet prítomných poslancov, či je možné hlasovať k uvedenej novele zákona. Prezentácia. Panie poslankyne, páni poslanci, ešte raz vás žiadam, aby sme prišli do rokovacej miestnosti. Budeme sa prezentovať. Prezentujme sa, urobíme prezentáciu. Prezentujeme sa, nehlasujeme. Prezentácia. (Hlasovanie.) Prítomných je 77 poslancov. Panie poslankyne, páni poslanci, pristúpime k hlasovaniu. Nech sa páči, pán spravodajca, uveďte hlasovanie. A. Hoffmann, poslanec: Odporúčam v súlade s § 73 ods. 3 písm. c) zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov prijať uznesenie, že Národná rada Slovenskej republiky predmetný vládny návrh prerokuje v druhom čítaní. J. Migaš, predseda NR SR: Hlasujeme. Prezentácia. (Hlasovanie.) Prítomných je 92 poslancov, za 76, proti 10, zdržali sa 4, nehlasovali 2. Konštatujem, že sme schválili, aby sa uvedený zákon prerokoval v druhom čítaní. Druhé hlasovanie. A. Hoffmann, poslanec: V súlade s § 74 ods. 1 a 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a rozhodnutím predsedu Národnej rady Slovenskej republiky odporúčam prijať rozhodnutie o pridelení uvedeného návrhu týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre obranu a bezpečnosť a pani kolegyňa Tóthová navrhla prerokovať návrh zákona aj vo Výbore Národnej rady Slovenskej republiky pre ľudské práva a národnosti. Zároveň odporúčam tento vládny návrh zákona prerokovať v druhom čítaní vo výboroch a v gestorskom výbore, za ktorý by mala Národná rada určiť Výbor Národnej rady pre obranu a bezpečnosť do 17. októbra 2001. Dajte hlasovať, pán predseda. J. Migaš, predseda NR SR: Hlasujeme o pridelení uvedeného návrhu výborom a určení lehôt. Prezentácia. (Hlasovanie.) Prítomných je 88 poslancov, za 85, proti nikto, zdržali sa 2, nehlasoval 1. Konštatujem, že Národná rada schválila, určila gestorský výbor a lehotu výborom na prerokovanie návrhu zákona v druhom čítaní. Ďakujem. Nasleduje prvé čítanie o vládnom návrhu zákona, ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov a o zmene a doplnení niektorých zákonov . Vládny návrh zákona ste dostali ako tlač 1110. Návrh na pridelenie vládneho návrhu zákona na prerokovanie výborom Národnej rady máte v mojom rozhodnutí č. 1223. Z poverenia vlády uvedený návrh zákona prednesie minister pán Ivan Šimko. Nech sa páči, pán minister.